**Maksātnespējas procesa administratoram**

**/Administrators/**

Paziņošanai e-adresē

**Par maksātnespējas procesa administratora /Administrators/**

**rīcību /SIA "Nosaukums A"/ maksātnespējas procesā**

Ar /tiesas nosaukums/ /datums/ spriedumu lietā /lietas numurs/ pasludināts /SIA "Nosaukums A"/, /reģistrācijas numurs/, (turpmāk - Parādnieks) maksātnespējas process un par maksātnespējas procesa administratoru iecelts /Administrators/, /amata apliecības numurs/, (turpmāk – Administrators).

Saskaņā ar Maksātnespējas likuma 173. panta pirmo daļu Maksātnespējas kontroles dienests ir tieslietu ministra pārraudzībā esoša tiešās pārvaldes iestāde, kas normatīvajos aktos noteiktās kompetences ietvaros īsteno valsts politiku tiesiskās aizsardzības procesa un maksātnespējas procesa jautājumos, aizsargā darbinieku intereses viņu darba devēja maksātnespējas gadījumā un likumā noteiktajā kārtībā īsteno valsts un sabiedrības interešu aizsardzību tiesiskās aizsardzības procesa un maksātnespējas procesa jautājumos.

Lai īstenotu likumā paredzētās funkcijas, Maksātnespējas kontroles dienests veic Maksātnespējas likuma 174.1 pantā noteiktos uzdevumus, tostarp maksātnespējas procesa administratoru uzraudzību.

Pamatojoties uz Maksātnespējas likuma 174.2 panta pirmās daļas 9. punktu, /datums/ Administratora prakses vietā veikta Administratora rīcības pārbaude (turpmāk – Pārbaude) Parādnieka maksātnespējas procesā, kuras ietvaros konstatēti turpmāk norādītie faktiskie apstākļi, kas ietekmējuši Parādnieka maksātnespējas procesa efektīvu un likumīgu norisi.

**[1] Par Administratora rīcību saistībā ar administratora atlīdzības noteikšanu un izmaksu konstatēti turpmāk minētie apstākļi.**

Pārbaudes laikā noskaidrots, ka Administrators, pamatojoties uz /datums/ izmaksu sarakstu, izmaksāja sev atlīdzību 2 387,94 *euro* apmērā. /Datums/ izmaksu sarakstā Administrators norādīja administratora atlīdzības aprēķināšanas kārtību. Proti, pamatojoties uz Maksātnespējas likuma 169. panta otro daļu, administratora atlīdzība 2 387,94 *euro* apmērā sastāv no (171,46 *euro*).

Pārbaudot Administratora veikto atlīdzības aprēķinu, konstatēts, ka administratora atlīdzība 2 387,94 *euro* apmērā ir aprēķināta nekorekti, kas izveidojās tā iemesla dēļ, ka nekorekti aprēķināta kreditoriem izmaksājamā summa, no kuras savukārt ir aprēķināma administratora atlīdzība. Proti, nosakot kreditoriem izmaksājamo summu, Administrators pie mantas atsavināšanas rezultātā iegūtajiem naudas līdzekļiem nepamatoti ir pieskaitījis depozītu 1 400 *euro* apmērā un no visas šīs summas atskaitīja procesa izdevumus. Tādējādi Administrators nepamatoti noteica lielāku kreditoriem izmaksājamo summu, no kuras attiecīgi nepamatoti aprēķināta lielāka administratora atlīdzība.

Pārbaudē Administrators paskaidroja, ka, aprēķinot atlīdzību, ir balstījies uz Maksātnespējas kontroles dienesta sniegtajiem skaidrojumiem[[1]](#footnote-1), saskaņā ar kuriem ir pieļaujamas divas dažādas atlīdzības aprēķināšanas metodes, tostarp depozīta pieskaitīšana pie iegūtajiem līdzekļiem.

Pārbaudes laikā Administratoram izskaidrota administratora atlīdzības aprēķināšanas metodika atbilstoši Maksātnespējas likuma 169. panta otrās daļas prasībām.

Paskaidrojumos[[2]](#footnote-2) norādīts, ka, pārbaudot Parādnieka maksātnespējas procesa izmaksu sarakstu un kreditoru prasījumu segšanas plānu, Administrators konstatēja, ka izmaksu aprēķinā ir matemātiska aprēķina kļūda, ko nepieciešams izlabot. Līdz ar to /datums/ sagatavots precizētais maksātnespējas procesa izmaksu saraksts (turpmāk – Precizētais izmaksu saraksts) un kreditoru prasījumu segšanas plāns, kas 2024. gada 5. novembrī nosūtīts kreditoriem un Parādnieka pārstāvim. Vienlaikus Paskaidrojumos norādīts, ka pēc Precizētā izmaksu saraksta un kreditoru prasījumu segšanas plāna stāšanās spēkā, Administrators veiks kreditoru prasījumu segšanas plāna izpildi, tādējādi, kreditoriem sedzot izveidojušos starpību plānā noteiktajā apmērā.

Pārbaudot Paskaidrojumiem pievienotos dokumentus, konstatēts, ka Precizētajā izmaksu sarakstā precizēts administratora atlīdzības apmērs, savukārt precizētajā kreditoru prasījumu segšanas plānā precizētas kreditoriem izmaksājamās summas. Proti, Precizētajā izmaksu sarakstā norādīta šāda administratora atlīdzības aprēķināšanas kārtība. Ievērojot Maksātnespējas likuma 169. panta otro daļu, administratora atlīdzība nosakāma depozīta apmērā par darbu no iecelšanas dienas līdz parādnieka mantas pārdošanas plāna sastādīšanai, un pieskaitot 10 % no summas, kas paredzēta izmaksai kreditoriem. Proti, kreditoriem izmaksājamā summa, no kuras aprēķināma atlīdzība ir 6 756,69 *euro* (no iegūtajiem naudas līdzekļiem 8 220 *euro* apmērā atņemot 1 463,31 *euro* (depozīts un procesa izdevumi), no kuras 10% (administratora atlīdzība) ir 675,67 *euro*. Minētajai summai, t.i., 675,67 *euro*, tiek pieskaitīts PVN 21% (141,89 *euro*), iegūstot 817,56 *euro*. Līdz ar to kopējais administratora atlīdzības apmērs ir 2 217,56 *euro*.

Pārbaudot Elektroniskajā maksātnespējas uzskaites sistēmā (turpmāk – EMUS) pieejamo informāciju, konstatēts, ka pēc Precizētā izmaksu saraksta un kreditoru prasījumu segšanas plāna stāšanās spēkā Administrators ir pārskaitījis uz Parādnieka norēķinu kontu nepamatoti izmaksātās atlīdzības starpību un secīgi šos naudas līdzekļus ir pārskaitījis kreditoriem.

**[2] Par Administratora rīcību saistībā ar Parādnieka bilances nesagatavošanu konstatēti turpmāk minētie apstākļi.**

Pārbaudot EMUS Parādnieka maksātnespējas procesa kartiņā pieejamo informāciju, konstatēts, ka Parādnieka bilance nav reģistrēta un nav pievienota kā pielikums nevienam procesā sagatavotajam administratora darbības pārskatam.

Arī Pārbaudes laikā Parādnieka maksātnespējas procesa lietas materiālos netika konstatēta Parādnieka bilance ar datiem uz Parādnieka maksātnespējas procesa pasludināšanas brīdi.

**Izvērtējot Maksātnespējas kontroles dienesta rīcībā esošo informāciju un EMUS pieejamo informāciju, secināms turpmāk minētais.**

**[3] Par Administratora rīcību, nekorekti aprēķinot un izmaksājot savu atlīdzību, secināms turpmāk minētais.**

Atbilstoši Maksātnespējas likuma 169. panta otrās daļas 1. punktam par darbu no iecelšanas dienas līdz parādnieka mantas pārdošanas plāna sagatavošanai administratora atlīdzība nosakāma depozīta apmērā. Savukārt atbilstoši Maksātnespējas likuma 169. panta otrās daļas 2. punkta noteikumiem, ja pēc parādnieka mantas pārdošanas plāna sastādīšanas maksātnespējas process tiek turpināts, administratora atlīdzība no parādnieka neieķīlātās mantas pārdošanas, kā arī no atgūtās parādnieka mantas ir 10 procenti no summas, kas paredzēta izmaksai kreditoriem [..].

Līdz ar to, lai administratora atlīdzība tiktu aprēķināta korekti, tās aprēķināšanai vispirms ir jānosaka kreditoriem izmaksājamā summa. Savukārt, lai noteiktu kreditoriem izmaksājamo summu, par pamatu jāņem mantas atsavināšanas rezultātā iegūtie līdzekļi, no kuriem ir atskaitāmi maksātnespējas procesa izdevumi.

Atbilstoši EMUS pieejamai informācijai Parādnieka mantas atsavināšanas rezultātā iegūto līdzekļu apmērs ir 6 820 *euro* nevis 8 220 *euro* kā norādīts /datums/ izmaksu sarakstā. Līdz ar to kreditoriem izmaksājamās summas noteikšanai no 6 820 *euro* ir jāatskaita procesa izdevumi (63,31 *euro)*, iegūstot 6 756,69 *euro* (6 820 *euro*– 63,31 *euro*=6 756,69 *euro)*. Attiecīgi no iegūtās kreditoriem izmaksājamās summas 6 756,69 *euro* tiek aprēķināti 10%, iegūstot 675,67 *euro* (6 756,69 *euro*x10%=675,67 *euro*). Ņemot vērā, ka Administrators ir reģistrēts Valsts ieņēmumu dienesta PVN maksātāju reģistrā, administratora atlīdzībai 675,67 *euro* tiek pieskaitīts PVN, t.i., 141,89 *euro*, kopā iegūstot 817,56 *euro* (675,67 *euro*x 21%=817,56 *euro*).

Tādējādi, ievērojot Maksātnespējas likuma 169. panta otrās daļas 1. un 2. punktā noteikto, kopējais procesā izmaksājamās administratora atlīdzības apmērs ir 2 217,56 *euro* (pie 1 400 *euro*, t.i., atlīdzība līdz mantas pārdošanas plāna sagatavošanai, pieskaitot 817,56 *euro*, t.i., atlīdzība 10% apmērā no kreditoriem izmaksājamās summas, ieskaitot PVN). Pārbaudes laikā konstatēts, ka Administrators sākotnēji, pamatojoties uz /datums/ izmaksu sarakstu, nepamatoti izmaksāja sev atlīdzību 2 387,94 *euro* apmērā, t.i., par 170,38 *euro* vairāk. Tikai pēc Pārbaudes veikšanas Administrators ir precizējis un atmaksājis naudas līdzekļus, kas veido starpību no nepamatoti izmaksātās atlīdzības.

Ņemot vērā, ka pirms Pārbaudes Administrators izmaksāja sev atlīdzību lielākā apmērā nekā tas noteikts Maksātnespējas likumā, tādējādi sākotnēji kreditoriem izmaksājot Maksātnespējas likuma normām neatbilstošas summas (mazākas), secināms, ka Administrators nav ievērojis Maksātnespējas likuma 169. panta otrās daļas prasības.

**[4] Par Administratora rīcību, nesagatavojot Parādnieka bilanci, secināms turpmāk minētais.**

Maksātnespējas likuma 65. panta 2. punkts noteic, ka pēc juridiskās personas maksātnespējas procesa pasludināšanas administrators nekavējoties uzsāk parādnieka dokumentu un mantas pilnu inventarizāciju un sastāda parādnieka bilanci.

Sagatavojot parādnieka maksātnespējas procesa sākuma bilanci, administrators apliecina, ka, veicot inventarizāciju, ir salīdzinājis parādnieka grāmatvedības datus, tostarp parādnieka pārstāvja operatīvajā bilancē sniegtās ziņas, ar parādnieka faktisko finansiālo situāciju. Tādējādi bilances sagatavošana ir viens no dokumentiem, kurā tiek atspoguļots inventarizācijas rezultāts. Turklāt minētās bilances datne ir pievienojama EMUS sadaļā "Pielikumi", lai nodrošinātu, ka attiecīgajam darbības pārskatam tiek pievienota parādnieka sākuma bilance[[3]](#footnote-3), tādējādi dodot kreditoriem iespēju iepazīties ar vispārinātā veidā apkopotu parādnieka finansiālo stāvokli maksātnespējas procesa pasludināšanas brīdī.

Ievērojot to, ka Administrators nesagatavoja Parādnieka bilanci, secināms, ka Administrators nav ievērojis Maksātnespējas likuma 65. panta 2. punkta prasības.

[5] Vienlaikus Maksātnespējas kontroles dienests Pārbaudes ietvaros ir konstatējis nebūtiskus pārkāpumus, kas nav ietekmējuši turpmāku Parādnieka maksātnespējas procesa efektīvu un likumīgu norisi. Līdz ar to ir piemērojama Administratora rīcības nepareizības izskaidrošana (neatzīstot normatīvo aktu pārkāpumu), kā rezultātā iespējams turpmāk nodrošināt Parādnieka maksātnespējas procesa efektīvu un likumīgu norisi un normatīvo aktu pārkāpumu prevenciju.

[5.1] Par Administratora rīcību, nepieņemot lēmumu par Parādnieka saimnieciskās darbības izbeigšanu un savlaicīgi neinformējot kreditorus par Parādnieka saimnieciskās darbības izbeigšanu, norādāms turpmāk minētais.

Maksātnespējas likuma 64. panta pirmās daļas 2. punktā noteikts, ka administrators ne vēlāk kā līdz mantas pārdošanas plāna vai ziņojuma par mantas neesamību sastādīšanai lemj par parādnieka saimnieciskās darbības turpināšanu pilnā vai ierobežotā apjomā, ja šīs darbības turpināšana ir ekonomiski pamatota, vai par tās izbeigšanu.

Administrators nav sagatavojis lēmumu par Parādnieka saimnieciskās darbības izbeigšanu. Vienlaikus konstatēts, ka administratora darbības pārskatos[[4]](#footnote-4) netika atspoguļota informācija par to, vai Parādnieka saimnieciskā darbība ir izbeigta.

Pārbaudes laikā vērsta Administratora uzmanība uz nepieciešamību EMUS veikt atzīmi par Parādnieka saimnieciskās darbības izbeigšanu. Pēc Pārbaudes saņemti Paskaidrojumi, kuros norādīts, ka EMUS jau iepriekš ir veikta atzīme par Parādnieka saimnieciskās darbības izbeigšanu, ko apliecina Paskaidrojumiem pievienotais EMUS ekrānšāviņš.

Pārbaudot EMUS auditācijas pierakstus, konstatēts, ka informācija par Parādnieka saimnieciskās darbības izbeigšanu EMUS Parādnieka maksātnespējas procesa kartītē ievadīta 2024. gada 9. oktobrī[[5]](#footnote-5), kas izskaidro to, kādēļ līdz Pārbaudei administratora darbības pārskatos netika atspoguļota informācija par Parādnieka saimnieciskās darbības izbeigšanu. Tādējādi secināms, ka par Parādnieka saimnieciskās darbības izbeigšanu kreditori informēti, saņemot 2024. gada 6. novembra administratora darbības pārskatu.

Ievērojot visu iepriekš minēto, Administratora rīcība, nepieņemot lēmumu par Parādnieka saimnieciskās darbības izbeigšanu un savlaicīgi neinformējot kreditorus par Parādnieka saimnieciskās darbības izbeigšanu, t.i., savlaicīgi neievadot attiecīgus datus EMUS, nav atbilstoša Maksātnespējas likuma 64. panta pirmās daļas 2. punkta prasībām.

[5.2] Par Administratora rīcību saistībā ar lēmuma par kreditora prasījuma atzīšanu pieņemšanu, par to veicot ierakstu kreditoru prasījumu reģistrā, norādāms turpmāk minētais.

Atbilstoši /datums/  kreditoru prasījumu reģistram Parādnieka maksātnespējas procesā atzīti divi nenodrošinātie kreditori, tostarp /Nosaukums B/. Atbilstoši EMUS pieejamai informācijai /Nosaukums B/ kreditora prasījums saņemts 2024. gada 1. jūlijā. Administrators ir izvērtējis minēto kreditora prasījumu, veicot ierakstu par kreditora prasījuma atzīšanu /datums/ kreditoru prasījumu reģistrā.

Lēmumu par kreditora prasījuma atzīšanu, neatzīšanu vai daļēju atzīšanu administrators pieņem septiņu dienu laikā pēc šā prasījuma saņemšanas.[[6]](#footnote-6) Atzīme par kreditora prasījuma atzīšanu vai neatzīšanu ir ierakstāma kreditoru prasījumu reģistrā.[[7]](#footnote-7) Savukārt kreditoru prasījumu reģistrs ir sagatavojams un nosūtāms likumā noteiktajām personām septiņu dienu laikā pēc šā likuma [73.](https://likumi.lv/ta/id/214590#p73) panta pirmajā daļā noteiktā termiņa beigām.[[8]](#footnote-8)

Ņemot vērā, ka kreditoru pieteikšanās termiņš ir /datums/ kreditoru prasījumu reģistrs saistībā ar pārbaudītajiem kreditoru prasījumiem, kas iesniegti kreditoru pieteikšanās termiņā, bija jāsagatavo un jānosūta līdz /datums/. Parādnieka maksātnespējas procesā kreditoru prasījumu reģistrs sagatavots /datums/, līdz ar to likumā noteiktais termiņš nokavēts par četrām dienām.

Ievērojot visu iepriekš minēto, Administratora rīcība, nokavējot likumā noteikto termiņu kreditoru prasījumu reģistra nosūtīšanai, kas apliecina /Nosaukums B/ kreditora prasījuma izvērtēšanu (veicot ierakstu kreditoru prasījumu reģistrā), nav atbilstoša Maksātnespējas likuma 75. panta sestās un 78. panta trešās daļas noteikumiem.

[5.3] Par Administratora rīcību saistībā ar parādnieka mantas pārdošanas plāna sagatavošanu norādāms turpmāk minētais.

Administrators divu mēnešu laikā no juridiskās personas maksātnespējas procesa pasludināšanas dienas sastāda parādnieka mantas pārdošanas plānu vai ziņojumu par parādnieka mantas neesamību.[[9]](#footnote-9)

Atbilstoši EMUS pieejamai informācijai Parādnieka mantas pārdošanas plāns sagatavots /datums/. Ņemot vērā, ka Parādnieka maksātnespējas process pasludināts /datums/, Parādnieka mantas pārdošanas plāns bija jāsagatavo līdz /datums/. Līdz ar to, sagatavojot Parādnieka mantas pārdošanas plānu /datums/, Administrators nav ievērojis Maksātnespējas likuma 111. panta pirmajā daļā noteikto termiņu, nokavējot to par trīs dienām. Ievērojot minēto, Administratora rīcība nav atbilstoša Maksātnespējas likuma 111. panta pirmās daļas prasībām.

[5.4] Par Administratora rīcību, pieļaujot vēlāku pilnas pirkuma cenas samaksu bez nosolītāja rakstveida lūguma par pilnas pirkuma cenas samaksas termiņa pagarināšanu, norādāms turpmāk minētais.

Parādnieka manta (kustamā manta) - /kustamā manta/ pārdota izsolē (ieguvējs - /SIA "Nosaukums C"/). Ņemot vērā, ka akts par izsoli sagatavots 2024. gada 24. septembrī, atbilstoši Civilprocesa likuma 588. 1 panta pirmās daļas[[10]](#footnote-10) noteikumiem pilna pirkuma cena bija jāsamaksā divu darbdienu laikā, t.i., līdz 2024. gada 26. septembrim. Atbilstoši Parādnieka AS "Swedbank" norēķinu konta pārskatam /SIA "Nosaukums C"/ samaksāja atlikušo pirkuma summu 1 850 *euro* tikai 2024. gada 2. oktobrī, t.i., septītajā dienā pēc likumā noteiktā termiņa.

EMUS nav reģistrēts /SIA "Nosaukums C"/ lūgums atlikt pilnas pirkuma cenas un PVN samaksu uz laiku līdz septiņām dienām. Minētais lūgums netika konstatēts arī Pārbaudes laikā.

Ievērojot visu iepriekš minēto, Administratora rīcība, pieļaujot pilnas pirkuma cenas samaksu vēlākā termiņā bez nosolītāja rakstveida lūguma par pilnas pirkuma cenas samaksas termiņa pagarināšanu, nav atbilstoša Maksātnespējas likuma 26. panta otrās daļas prasībām kopsakarā ar Civilprocesa likuma 588.1 panta pirmās daļas noteikumiem.

[5.5] Par Administratora rīcību, savlaicīgi nepievienojot EMUS informāciju par savu civiltiesiskās apdrošināšanas polisi, norādāms turpmāk minētais.

Lai gan līdz Pārbaudei procesā jau bija sagatavoti pieci administratora darbības pārskati, informācija par Administratora civiltiesiskās apdrošināšanas polisi ir atspoguļota tikai 2024. gada 6. novembra administratora darbības pārskatā. Pārbaudē Administrators paskaidroja, ka ir iegādājies jaunu civiltiesiskās apdrošināšanas polisi, bet iespējams nav reģistrējis EMUS.

EMUS automātiski ģenerē administratora darbības pārskatu par konkrēto administratora lietvedībā esošo juridiskās personas maksātnespējas procesu vai fiziskās personas maksātnespējas procesu, iekļaujot ziņas un šo noteikumu 21. punktā minētos dokumentus, ko administrators darbības pārskata periodā ir ievadījis vai pievienojis EMUS.[[11]](#footnote-11)

Ģenerējot darbības pārskatu, tajā iekļauj ziņas par konkrētajā maksātnespējas procesā ieceltā administratora noslēgto civiltiesisko apdrošināšanu (apdrošinājuma apmēru, apdrošināšanas līguma numuru un darbības termiņu, apdrošināšanas kompānijas nosaukumu un reģistrācijas numuru).[[12]](#footnote-12) Administratoram EMUS jāiekļauj ziņas par maksātnespējas procesa norisi, kas atbilstoši normatīvajiem aktiem par administratora darbības pārskatu iesniegšanu norādāmas administratora darbības pārskatos (ja attiecināms).[[13]](#footnote-13) Lai iepriekš minētās ziņas tiktu atspoguļotas administratora darbības pārskatā, informāciju par apdrošināšanas polisēm ir nepieciešams ievadīt sistēmas sadaļas "MPA detaļas" apakšsadaļā "Civiltiesiskā apdrošināšana", korekti aizpildot visus tajā esošos laukus.

Administrators vai uzraugošā persona triju darbdienu laikā pēc pamatojoša dokumenta vai attiecīgās informācijas saņemšanas, lēmuma pieņemšanas, procesuālā kārtībā veiktas darbības vai citas amata darbības un profesionālās darbības veikšanas ievada sistēmā un aktualizē ziņas, kas administratoram vai uzraugošajai personai saskaņā ar normatīvajiem aktiem jāiesniedz Maksātnespējas kontroles dienestam, kā arī ievada sistēmā ziņas un sagatavo sistēmā dokumentus, pildot normatīvajos aktos noteiktos administratora vai uzraugošās personas pienākumus un īstenojot tiesības.[[14]](#footnote-14) Turklāt EMUS lietotājam ir pienākums ievadīt un apstrādāt EMUS datus atbilstoši amata pienākumiem un atbilstoši kompetencei nodrošināt savlaicīgu un pilnīgu Noteikumu Nr. 761 norādīto ziņu ievadi EMUS.[[15]](#footnote-15) No visa iepriekš minētā izriet, ka ziņas par administratora civiltiesiskās apdrošināšanas polisi EMUS sadaļas "MPA detaļas" apakšsadaļā "Civiltiesiskā apdrošināšana" ir jāievada triju darbdienu laikā.

Ziņas par civiltiesiskās apdrošināšanas polisi Administrators pievienoja EMUS tikai 2024. gada 1. novembrī. Ievērojot iepriekš minēto, Administratora rīcība, savlaicīgi nepievienojot EMUS informāciju par savu civiltiesiskās apdrošināšanas polisi, nav atbilstoša Noteikumu Nr. 346 9.4. punkta, kā arī Noteikumu Nr. 761 16.23. un 31. punkta prasībām.

[5.6] Par Administratora rīcību, EMUS nenorādot informāciju par mantas vērtības sākotnējo novērtējumu, norādāms turpmāk minētais.

Ģenerējot darbības pārskatu, tajā iekļauj šādas ziņas par parādnieka mantu: sākotnējā mantas vērtība pēc maksātnespējas procesa pasludināšanas atsevišķi par parādnieka neieķīlāto un ieķīlāto mantu un kopējā sākotnējā mantas vērtība, kā arī parādnieka kontā konstatētie naudas līdzekļi.[[16]](#footnote-16)

Atbilstoši /datums/ Parādnieka mantas pārdošanas plānam Parādnieka pieder kustamā manta: mini iekrāvējs ar kausu un palešu dakšām - /nosaukums/ (/sērijas numurs/, ražots 2018. gadā) un /ražošanas līnija/, kuras kopējā vērtība ir 5 000 *euro*. Pārbaudot EMUS, konstatēts, ka nevienā no administratora darbības pārskatiem netika atspoguļota informācija par Parādnieka kustamās mantas vērtības sākotnējo novērtējumu. Ievērojot minēto, Administratora rīcība, EMUS nenorādot informāciju par Parādnieka kustamās mantas vērtības sākotnējo novērtējumu, nav atbilstoša Noteikumu Nr. 346 4. un 12.2. punkta prasībām.

[5.7] Par Administratora rīcību, savlaicīgi nepievienojot EMUS nepieciešamās dokumentu datnes, norādāms turpmāk minētais.

Atbilstoši Ministru kabineta 2019. gada 11. jūnija noteikumu Nr. 246 "Kārtība, kādā maksātnespējas procesa administratori un tiesiskās aizsardzības procesa uzraugošās personas kārto lietvedību" (turpmāk – Noteikumi Nr. 246) 8. punkta prasībām, lai reģistrētu dokumentu, administratoram ir jāpievieno attiecīgā dokumenta datni, izņemot gadījumu, ja dokumenta oriģināls ir papīra formā [..].

Pirms Pārbaudes konstatēts, ka EMUS reģistrētajiem dokumentiem[[17]](#footnote-17) nav pievienotas nepieciešamās dokumentu datnes, tostarp elektroniski parakstītās dokumenta datnes un nav veikta atzīme par dokumenta papīra formu. Pārbaudes laikā vērsta Administratora uzmanība uz konstatētajiem trūkumiem saistībā ar dokumentu reģistrēšanu EMUS un sniegtas norādes par Noteikumu Nr. 246 prasībām atbilstošu dokumentu reģistrēšanu EMUS. Konstatēts, ka Administrators pēc Pārbaudes ir novērsis konstatētos trūkumus, EMUS pievienojot korektas dokumentu datnes.

Ievērojot visu iepriekš minēto, secināms, ka Administratora rīcība, savlaicīgi nepievienojot EMUS Parādnieka maksātnespējas procesa dokumentu kartiņā iepriekš minēto dokumentu korektas datnes, nav atbilstoša Noteikumu Nr. 246 4., 8. punkta prasībām.

[5.8] Vēršam uzmanību, ka pēc Pārbaudes sagatavotajā 2024. gada 6. novembra administratora darbības pārskatā norādīta nekorekta kopējā iegūto līdzekļu summa, ievadot to dubultā.[[18]](#footnote-18) Pārbaudot EMUS Parādnieka maksātnespējas procesa kartiņā veiktos ierakstus, konstatēts, ka dati par iegūtiem līdzekļiem 6 820 *euro* apmērā ir ievadīti dubultā. Proti, dati ievadīti gan apakšsadaļā "Parādnieka manta", gan apakšsadaļā "Iegūtie līdzekļi". Līdz ar to administratora darbības pārskatā atspoguļots kļūdains kopējais Parādnieka maksātnespējas procesā iegūto naudas līdzekļu apmērs 13 640 *euro* apmērā. Ievērojot minēto, aicinām iepazīties ar Metodiskajos norādījumos ietverto kārtību[[19]](#footnote-19) un EMUS Parādnieka procesa kartiņā sadaļā "Ieraksti procesā" apakšsadaļā "Iegūtie līdzekļi" anulēt veiktos ierakstus.

[6] Izvērtējot iepriekš minēto saistībā ar šā lēmuma 3., 4. punktu un pamatojoties uz norādītajām tiesību normām, kā arī uz Maksātnespējas likuma 174.1 panta 1. punktu un 175. panta pirmās daļas 2. punktu,

**NOLĒMU:**

**Atzīt,** ka maksātnespējas procesa administrators /Administrators/, /amata apliecības numurs/, /SIA "Nosaukums A"/, /reģistrācijas numurs/, maksātnespējas procesā:

1) aprēķinot un izmaksājot administratora atlīdzību 2 387,84 *euro* apmērā, nav ievērojis Maksātnespējas likuma 169. panta otrās daļas prasības;

2) nesagatavojot /SIA "Nosaukums A"/ bilanci, nav ievērojis Maksātnespējas likuma 65. panta 2. punkta prasības.

Lēmumu var pārsūdzēt /tiesas nosaukums/ mēneša laikā no lēmuma saņemšanas dienas. Sūdzības iesniegšana tiesā neaptur Maksātnespējas kontroles dienesta lēmuma darbību.

Direktora p.i. Baiba Banga

DOKUMENTS IR PARAKSTĪTS AR DROŠU ELEKTRONISKO PARAKSTU

1. Maksātnespējas kontroles dienesta skaidrojumi un atziņas (2019.12.-2020.06.), 27. lpp., pieejams <https://www.mkd.gov.lv/lv/media/571/download?attachment>. [↑](#footnote-ref-1)
2. 2024. gada 5. novembrī saņemti Administratora 2024. gada 5. novembra paskaidrojumi /numurs/ (turpmāk – Paskaidrojumi). [↑](#footnote-ref-2)
3. Maksātnespējas kontroles dienesta metodisko norādījumu Elektroniskās maksātnespējas uzskaites sistēmas lietošanā un ievadē (turpmāk - Metodiskie norādījumi) 8.13. punkts. [↑](#footnote-ref-3)
4. Minētais secinājums attiecināms uz administratora darbības pārskatiem, kas sagatavoti līdz 2024. gada 1. novembrim. [↑](#footnote-ref-4)
5. Ievadot informāciju EMUS 2024. gada 9. oktobrī, ievadītā informācija tiek atspoguļota 2024. gada 6. novembra administratora darbības pārskatā, proti, pēc Pārbaudes. [↑](#footnote-ref-5)
6. Maksātnespējas likuma 75. panta sestā daļa. [↑](#footnote-ref-6)
7. Maksātnespējas likuma 78. panta otrās daļas 2. punkts. [↑](#footnote-ref-7)
8. Maksātnespējas likuma 78. panta trešā daļa. [↑](#footnote-ref-8)
9. Maksātnespējas likuma 111. panta pirmā daļa. [↑](#footnote-ref-9)
10. Atbilstoši Maksātnespējas likuma 115. panta pirmās daļas noteikumiem, pārdodot parādnieka mantu izsolē, t.i., izsole izdarāma un īpašuma tiesības nostiprināmas uz ieguvēja vārda, ir piemērojami [Civilprocesa likuma](https://likumi.lv/ta/id/50500-civilprocesa-likums) noteikumi par mantas pārdošanu piespiestā izsolē, ja šajā likumā nav noteikts citādi. [↑](#footnote-ref-10)
11. Ministru kabineta 2019. gada 16. jūlija noteikumu Nr. 346 "Maksātnespējas procesa administratora darbības pārskata noteikumi" (turpmāk - Noteikumi Nr. 346) 2. punkts. [↑](#footnote-ref-11)
12. Noteikumu Nr. 346 9.4. apakšpunkts. [↑](#footnote-ref-12)
13. Ministru kabineta 2018. gada 4. decembra noteikumu Nr. 761 "Elektroniskās maksātnespējas uzskaites sistēmas noteikumi"  (turpmāk – Noteikumi Nr. 761) 16.23. apakšpunkts. [↑](#footnote-ref-13)
14. Noteikumu Nr. 761 31. punkts. [↑](#footnote-ref-14)
15. Noteikumu Nr. 761 52.1. un 52.2. apakšpunkti. [↑](#footnote-ref-15)
16. Noteikumu Nr. 346 12.2. punkts. [↑](#footnote-ref-16)
17. Kreditoru prasījumu reģistrs (EMUS reģistrēts 2024. gada 16. jūlijā ar /numurs/); kreditoru prasījumu reģistra precizējumi (EMUS reģistrēts 2024. gada 26. septembrī ar /numurs/); rēķins par izsoli (EMUS reģistrēts 2024. gada 26. septembrī ar /numurs/). [↑](#footnote-ref-17)
18. Ņemot vērā, ka minētās darbības veiktas pēc Pārbaudes, minētā Administratora rīcība netiek vērtēta šīs Pārbaudes ietvaros. [↑](#footnote-ref-18)
19. Saskaņā ar Metodisko norādījumu 5.11. punktu EMUS sadaļā "Iegūtie līdzekļi" nav jāievada informācija par maksātnespējas procesu, ja tas pasludināts sākot ar 2019. gada 1. janvāri. Tāpat šīs sadaļas nav jāpilda, ja dati par maksātnespējas procesu, kas pasludināts līdz 2018. gada 31. decembrim, radušies no 2019. gada 1. janvāra. Ja sadaļā "Parādnieka manta" pie attiecīgās pozīcijas ir norādīti iegūtie naudas līdzekļi, tad atsevišķi sadaļā "Iegūtie līdzekļi" tie vairs nav jānorāda. Pretējā gadījumā šī informācija administratora darbības pārskatā atspoguļosies dubultā. [↑](#footnote-ref-19)